Na podlagi prvega odstavka 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb,105/22 – ZZNŠPP in 8/25) in tretje ter četrte alineje tretjega odstavka 34. člena Zakona o varstvu kulturne dediščine (Uradni list RS, št. 16/08, 123/08, 8/11 – ORZVKD39, 90/12, 111/13, 32/16, 21/18 – ZNOrg in 78/23 – ZUNPEOVE; v nadaljnjem besedilu: ZVKD-1) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in Pravilnikom o vlaganju in reševanju zahtevkov za financiranje predhodnih arheoloških raziskav iz državnega proračuna (Uradni list RS, št. 93/14 in 73/16), Ministrstvo za kulturo objavlja

**Javni poziv za sofinanciranje predhodnih arheoloških raziskav na območju naselbinske ali vrtnoarhitekturne dediščine, ki jih bo v letu 2025 sofinancirala Republika Slovenija iz proračuna, namenjenega za kulturo (JP-PAR-2025)**

# **Naziv in sedež naročnika javnega poziva**

Republika Slovenija, Ministrstvo za kulturo, Maistrova ulica 10, Ljubljana (v nadaljnjem besedilu: ministrstvo).

1. **Javni interes varstva dediščine**

Skladno z Ustavo Republike Slovenije država na svojem ozemlju skrbi za ohranjanje kulturne dediščine. Po ZVKD-1 je varstvo nepremične dediščine v javno korist. Javna korist varstva dediščine se določa v skladu s kulturnim, vzgojnim, razvojnim, simbolnim in identifikacijskim pomenom dediščine za državo in obsega tudi ohranitev dediščine in preprečevanje škodljivih vplivov.

Javni interes na področju ohranjanja nepremične kulturne dediščine država udejanja z javnim pozivom za sofinanciranje predhodnih arheoloških raziskav na območju registrirane naselbinske ali vrtnoarhitekturne dediščine.

1. **Predmet in področje javnega poziva**

Predmet in področje javnega poziva sta sofinanciranje predhodnih arheoloških raziskav, ki so potrebne:

* kot del priprav na vzdrževanje in obnovo objekta, ki leži na območju naselbinske dediščine, če posege izvaja investitor, ki je fizična oseba, z namenom zagotovitve stanovanja za lastne potrebe ali če se posegi izvajajo z namenom zagotovitve prostorov, namenjenih izvajanju dejavnosti, ki so v javnem interesu (tretja alineja tretjega odstavka 34. člena ZVKD-1);
* kot del priprav za ureditev ali obnovo javnih površin na območju naselbinske ali vrtnoarhitekturne dediščine (četrta alineja tretjega odstavka 34. člena ZVKD-1).

Predmet javnega poziva ne vključuje:

* novogradenj,
* posegov na nepremičninah v lasti Republike Slovenije,
* predhodnih arheoloških raziskav z že pridobljenim kulturnovarstvenim soglasjem za raziskavo in odstranitev arheološke ostaline,
* predhodnih arheoloških raziskav z že pridobljeno odločbo o sofinanciranju, vendar se raziskave niso izvedle v pogodbenem roku.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za

vse spole.

1. **Namen in cilji javnega poziva**

Javni poziv je namenjen sofinanciranju predhodnih arheoloških raziskav, ki so potrebne ob obnovi stavb na območjih registrirane naselbinske dediščine, s ciljem vzpodbujanja investicij v naselbinsko dediščino za osebe, ki rešujejo svoj stanovanjski problem ali vlagajo v oživljanje oziroma v dejavnosti s področja tradicionalnih znanj in veščin (nesnovne dediščine) ter premične dediščine (predstavljanje zbirk/predmetov javnosti).

Javni poziv je namenjen tudi sofinanciranju predhodnih arheoloških raziskav, ki so potrebne ob urejanju ali prenovi javnih površin na območjih registrirane naselbinske ali vrtnoarhitekturne dediščine, s ciljem delne razbremenitve investicij v revitalizacijo starih naselbinskih središč.

1. **Pogoji za sodelovanje na javnem pozivu**

5.1 Upravičene osebe

Na javni poziv se lahko prijavijo *investitorji vzdrževanja in obnove objekta* in *investitorji ureditve ali obnove javne površine*.

Investitorji vzdrževanja in obnove objekta so:

* fizične osebe, ki obnavljajo stavbo znotraj registrirane naselbinske dediščine, z namenom zagotovitve stanovanja za lastne potrebe.

DOKAZILO: Izjava o lastništvu in Izjava upravičene osebe, da izvaja poseg zaradi zagotovitve stanovanja za lastne potrebe

* osebe, ki obnavljajo stavbo znotraj registrirane naselbinske dediščine zaradi zagotovitve prostorov za opravljanje dejavnosti, ki so v javnem interesu oz. v javno korist varstva dediščine (ohranjanje, varovanje in oživljanje kulturne dediščine).

DOKAZILO: Izjava o lastništvu in Izjava upravičene osebe, da se poseg izvaja zaradi zagotovitve prostorov, namenjenih opravljanju dejavnosti, ki so v javnem interesu

Investitorji ureditve ali obnove javne površine so:

* osebe, ki izvajajo poseg ureditve ali prenove javnih površin na območjih registrirane naselbinske ali vrtnoarhitekturne dediščine.

DOKAZILO: Izjava o lastništvu

Med upravičene osebe ne sodijo državni javni zavodi.

5.2 Drugi pogoji

* Prijavitelj mora razpolagati s pravico graditi oziroma s pravico izvedbe posega.

DOKAZILO: če prijavitelj ni zemljiškoknjižni lastnik nepremičnine, mora predložiti NOTARSKO OVERJENO POGODBO z dokazilom o vložitvi predloga za vpis pogodbe o pridobitvi lastninske ali kakšne druge stvarne oziroma obligacijske pravice na določeni nepremičnini v zemljiško knjigo, ki investitorju dovoljuje gradnjo oziroma izvajanje del na takšni nepremičnini, pravnomočno sodno ali upravno odločbo, ki izkazuje pravico graditi oziroma izvajati dela na nepremičnini, ali drugo listino, ki v skladu z zakonom izkazuje pravico graditi oziroma izvajati dela na določeni nepremičnini.

* V primeru solastništva nepremičnine mora prijavitelj predložiti izpolnjen in s strani solastnika(ov) podpisan obrazec SOGLASJE SOLASTNIKA.
* Prijavitelj mora imeti izdelano projektno dokumentacijo, ki jo za pridobitev projektnih pogojev določajo predpisi, ki urejajo graditev, ali drugo projektno dokumentacijo, potrebno za izvedbo posegov.

DOKAZILO: Projektna dokumentacija za ureditev ali obnovo vsaj na ravni idejne zasnove s prikazano načrtovano rabo posameznih delov stavbe in zemljišča ter vsemi posegi v zemljišče (terase, ograje, podporni zidovi, hortikulturne ureditve) oziroma opis in skico, iz katere so razvidni obstoječe stanje ter lokacijske, funkcionalne, oblikovne in tehnične značilnosti nameravanega posega (če gre za poseg, za katerega ni potrebno gradbeno dovoljenje po predpisih o graditvi objektov).

* Prijavitelj mora imeti pridobljene kulturnovarstvene pogoje Javnega zavoda Republike Slovenije za varstvo kulturne dediščine (v nadaljnjem besedilu: Zavod), ki nalagajo obveznost izvedbe predhodnih arheoloških raziskav.

DOKAZILO: kopija kulturnovarstvenih pogojev Zavoda.

* Prijavitelj mora imeti izbranega izvajalca predhodne arheološke raziskave, ki mora izpolnjevati pogoje iz 11. člena Pravilnika o arheoloških raziskavah (Uradni list RS, št. 3/13 in 56/22).

DOKAZILO: podpisana ali parafirana pogodba / naročilnica z izvajalcem arheološke raziskave, iz katere so razvidni cena, obseg in kakovost storitev oziroma del, potrebnih za izvedbo raziskave, ter njihova usklajenost s kulturnovarstvenimi pogoji Zavoda, s katerimi je bila investitorju naložena obveznost oprave predhodne arheološke raziskave.

* V primeru, da za prijavitelja oddaja vlogo pooblaščenec (npr. izbran izvajalec predhodne arheološke raziskave) je potrebno predložiti pisno pooblastilo za zastopanje.

1. **Izpolnjevanje pogojev javnega poziva**

Izpolnjevanje pogojev javnega poziva bo ugotavljala uradna oseba ministrstva. V skladu s postopkom izdaje kulturnovarstvenega soglasja za raziskavo in odstranitev arheološke ostaline po prvem odstavku 31. člena ZVKD-1 bo nato Strokovna komisija za arheološke raziskave podala predhodno mnenje (mnenje o upravičenosti do sofinanciranja in mnenje glede cene, obsega in kakovosti storitev oziroma del, potrebnih za izvedbo raziskave).

Strokovna komisija za arheološke raziskave bo obravnavala vloge po vrstnem redu njihovega prispetja (vrstni red se določi, ko je vloga popolna).

Prijavitelji formalno nepopolnih vlog bodo pisno pozvani na dopolnitev. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. Če bo prijavitelj pomanjkljivosti v navedenem roku odpravil, se bo štelo, da je vloga vložena takrat, ko so bile pomanjkljivosti odpravljene. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

1. **Upravičeni stroški**

Javni poziv se nanaša na sofinanciranje stroškov arheoloških terenskih in poterenskih raziskovalnih postopkov, z izjemo stroškov arheološkega izkopavanja. Upravičeni stroški, ki jih prijavitelj uveljavlja za sofinanciranje s strani ministrstva, morajo biti predstavljeni v podpisani ali parafirani pogodbi / naročilnici z izvajalcem arheološke raziskave.

Ministrstvo bo izplačalo upravičene stroške **izvajalcu predhodne arheološke raziskave, in sicer na podlagi njegovega elektronskega zahtevka za izplačilo, izdanega prek spletnega programa UJP (eRačun)**, z obveznimi prilogami:

* obračunom dejansko opravljenih del in storitev (s prikazom celotne vrednosti projekta),
* potrdilom pooblaščene osebe Zavoda, ki je v kulturnovarstvenem soglasju za raziskavo in odstranitev arheološke ostaline določena za strokovni nadzor nad arheološko raziskavo, da je raziskava izvedena skladno s kulturnovarstvenimi pogoji Zavoda,
* kopijo računa, izstavljenega prijavitelju za njegov delež.

Na eRačunu (elektronskem zahtevku za izplačilo poslanem preko UJPnet) morata biti (ob obveznih elementih listine, opredeljenih v Pravilniku o računovodstvu organizacije kot v Zakonu o davku na dodano vrednost/ ZDDV-1) obvezno navedeni:

* številka pogodbe o sofinanciranju predhodnih arheoloških raziskav v letu 2025 in
* koda arheološke raziskave.

Med upravičene stroške ne spadajo stroški izdelave dokumentacije in ureditve delovišča oziroma gradbišča v skladu s predpisi, ki urejajo zagotavljanje varnosti in zdravja pri delu.

1. **Določitev višine sofinanciranja**

Skladno s cilji javnega poziva, ki je namenjen spodbujanju investicij v naselbinsko dediščino, zlasti fizičnih oseb, ki rešujejo svoj stanovanjski problem ali oseb, ki vlagajo v oživljanje dediščine ali v revitalizacijo starih naselbinskih središč, se višina sofinanciranja določi na naslednji način:

* **za investitorje vzdrževanja in obnove objekta:**

100 % upravičenih stroškov (dejansko opravljenih del in storitev predhodne arheološke raziskave), vendar do največ 4.500,00 EUR (vključno z DDV);

* **za investitorje ureditve ali obnove javne površine:**

100 % upravičenih stroškov (dejansko opravljenih del in storitev predhodne arheološke raziskave), vendar do največ 10.000,00 EUR (vključno z DDV).

1. **Predvidena vrednost**

Okvirna vrednostrazpoložljivih sredstev, namenjenih za ta javni poziv za leto 2025 znaša **75.000,00 EUR.** Sredstva so zagotovljena na proračunski postavki 131140 – Izvajanje zakona o varstvu kulturne dediščine.

1. **Obdobje in način porabe dodeljenih sredstev**

Dodeljena proračunska sredstva morajo biti porabljena v proračunskem letu 2025 oziroma v plačilnih rokih, kot jih določa Zakon o izvrševanju proračunov Republike Slovenije za leti 2025 in 2026 (Uradni list RS, št. 104/24) in Sprememba proračuna Republike Slovenije za leto 2025 (Uradni list RS, št. [104/2](http://www.uradni-list.si/1/objava.jsp?sop=2017-01-3414)4).

Proračunska sredstva se bodo izplačevala skladno z dinamiko izvedbe raziskave, opredeljeno v odločbi o sofinanciranju, ki je hkrati kulturnovarstveno soglasje za raziskavo in odstranitev arheološke ostaline in podlaga za sklenitev pogodbe za financiranje. Projekt mora biti zaključen najkasneje do 30. 10. 2025, rok za izdajo eRačuna je 15. 11. 2025.

1. **Rok javnega poziva**

Besedilo javnega poziva z oznako JP-PAR-2025 seobjavi na spletnih straneh ministrstva https://www.gov.si/drzavni-organi/ministrstva/ministrstvo-za-kulturo/javne-objave/

Obvestilo o objavi javnega poziva se objavi v Uradnem listu Republike Slovenije.

Javni poziv je odprt od objave poziva do porabe sredstev (do objave zaključka poziva), vendar najdlje do **31. 5. 2025**.

1. **Dokumentacija javnega poziva**

Dokumentacija javnega poziva obsega:

* besedilo javnega poziva;
* prijavni obrazec, ki je dostopen:

1. na javnem portalu spletne aplikacije **ISeD Moja eDediščina**: [https://ised.gov.si](https://ised.gov.si))ali

2.v aplikaciji **ISeD eArheologija:** <https://ised.gov.si/app>(v primeru,da za prijavitelja oddaja vlogo njegov izvajalec predhodne arheološke raziskave, ki je že registriran ISeD uporabnik).

Dokazila(*izjava o lastništvu, izjava-obnova za lastne potrebe, izjava-obnova v javnem interesu, soglasje solastnika*) in *vzorec pogodbe o sofinanciranju* so sestavni del prijavnega obrazca v spletni aplikaciji ISeD. Prijavitelji jih iz spletne aplikacije ISeD snamete, izpolnite / podpišete in odložite nazaj v aplikacijo.

1. **Način oddaje vlog**

13.1 Vlogo oddate na prijavnem obrazcu v spletni aplikaciji ISeD na naslovu: [https://ised.gov.si](https://ised.gov.si)) ali <https://ised.gov.si/app> (registrirani ISeD izvajalci arheoloških raziskav). Vloga mora vsebovati vse podatke, določene v dokumentaciji javnega poziva, priložiti je treba tudi vse ustrezne priloge. Z uporabniškim računom SI-PASS in uporabo kvalificiranega digitalnega potrdila enega izmed slovenskih izdajateljev (SIGOV-CA, SIGEN-CA, POŠTArCA, HALCOM CA ali AC NLB) vlogo elektronsko podpišete.

Elektronsko podpisana vloga se šteje za pravočasno, če je izpolnjena, digitalno podpisana in oddana v spletni aplikaciji ISeD v okviru roka javnega poziva oz. najdlje do vključno 31. 5. 2025 do 24. ure.

V okviru tega roka se bodo vloge obravnavale po času prispetja.

13.2 Popolna vloga vsebuje naslednje podatke, dokumentacijo in dokazila:

* OSNOVNE PODATKE PRIJAVITELJA / VLAGATELJA IN KONTAKTNE OSEBE;
* PODATKE PREDHODNE ARHEOLOŠKE RAZISKAVE (razlogi za izvedbo raziskave, vrste raziskovalnih postopkov, predvideno število terenskih delovnih dni, kraj začasne hrambe arhiva raziskave, ocena vsebine in obsega raziskave);
* PODATKE PROSTORSKE UMESTITVE RAZISKAVE IN LASTNIŠTVA NEPREMIČNINE (EID in ime enote nepremične kulturne dediščine, parcela in katastrska občina, zaznamba lastništva prijavitelja / investitorja posega v zemljiški knjigi);
* OSNOVNE PODATKE IZBRANEGA IZVAJALCA RAZISKAVE (vključno s podatki za nakazilo);
* OSNOVNE PODATKE RAZISKOVALNE SKUPINE (vodja raziskave, namestnik vodje raziskave, strokovni sodelavci);
* **pooblastilo za vodenje postopka**, če za prijavitelja vlogo oddaja druga pravna ali fizična oseba, npr. izvajalec raziskave;
* **izjavo o strinjanju predlaganega vodje za vodenje predhodne arheološke raziskave**;
* **poligon predvidene predhodne arheološke raziskave** (ZIP SHP datoteka);
* parafiran **vzorec pogodbe o sofinanciranju:** vzorec pogodbe je potrebno prebrati in parafirati na vsaki strani, ni pa ga potrebno izpolnjevati. S parafo potrdite, da ste bili ob prijavi seznanjeni s pogodbenimi določili. Pogodba bo dejansko podpisana v primeru, če bo vloga sprejeta v sofinanciranje (takoj po izdaji odločbe). V tem primeru bo opremljena z dejanskimi konkretnimi podatki, ki so v vzorcu puščeni prazni. Ministrstvo si pridržuje pravico, da vsebino pogodbe pred podpisom dopolni ali spremeni.
* obvezna **dokazila**:

1. izpolnjena in podpisana IZJAVA O LASTNIŠTVU oziroma DOKAZILO O PRAVICI IZVEDBE POSEGOV, če prijavitelj ni zemljiškoknjižni lastnik nepremičnine;
2. izpolnjeno in podpisano SOGLASJE (SO)LASTNIKA (v primeru solastništva nepremičnine);
3. izpolnjena in podpisana IZJAVA UPRAVIČENE OSEBE, DA IZVAJA POSEG ZARADI ZAGOTOVITVE STANOVANJA ZA LASTNE POTREBE (v primeru, da je prijavitelj fizična oseba, ki obnavlja stavbo znotraj naselbinske dediščine, z namenom zagotovitve stanovanja za lastne potrebe);
4. izpolnjena in podpisana IZJAVA UPRAVIČENE OSEBE, DA SE POSEG IZVAJA ZARADI ZAGOTOVITVE PROSTOROV, NAMENJENIH OPRAVLJANJU DEJAVNOSTI, KI SO V JAVNEM INTERESU (v primeru, da je prijavitelj oseba, ki obnavlja stavbo znotraj naselbinske dediščine, z namenom zagotovitve prostorov za opravljanje dejavnosti, ki so v javno korist dediščine);
5. kopija projektne dokumentacije za ureditev ali obnovo vsaj na ravni idejne zasnove s prikazano načrtovano rabo posameznih delov stavbe in zemljišča ter vsemi posegi v zemljišče, ali pa: opis in grafični prikaz, iz katerega so razvidni obstoječe stanje ter lokacijske, funkcionalne, oblikovne in tehnične značilnosti nameravanega posega, če gre za poseg, za katerega ni potrebno gradbeno dovoljenje po predpisih o graditvi objektov;
6. kopija kulturnovarstvenih pogojev Zavoda;
7. podpisana ali parafirana pogodba / naročilnica z izvajalcem arheološke raziskave, iz katere so razvidni cena, obseg in kakovost storitev oziroma del, potrebnih za izvedbo raziskave, ter njihova usklajenost s kulturnovarstvenimi pogoji Zavoda, s katerimi je bila investitorju naložena obveznost oprave predhodne arheološke raziskave.
8. **Izločitev vlog**

Vloge, ki ne bodo oddane na način, predpisan v 13. točki, bodo s sklepom zavržene.

Za neupravičeno osebo se bo štel tisti prijavitelj, katerega vloga ne bo izpolnjevala pogojev določenih

v tem javnem pozivu. Izpolnjevanje pogojev se bo ugotavljalo na osnovi obveznih dokazil in vloge

prijavitelja.

Za prepoznobo štela elektronsko podpisana vloga (oz. dopolnitev ali sprememba), ki ne bo izpolnjena, digitalno podpisana in oddana v spletni aplikaciji ISeD v okviru roka javnega poziva oz. najdlje do vključno 31. 5. 2025 do 24. ure.

Za nepopolno bo štela vloga, ki ne bo vsebovala vseh podatkov, ki jih zahteva besedilo poziva in dokumentacija poziva. Za nepopolno bo štela tudi vloga, ki bo na javni poziv prispela kot formalno nepopolna in je prijavitelj po formalnem pozivu ne bo dopolnil v zahtevanem petdnevnem roku.

**Oddaja vloge pomeni, da se prijavitelj** **strinja z vsemi pogoji javnega poziva in da sprejema vse pogoje iz dokumentacije tega poziva**.

1. **Pristojna javna uslužbenka za posredovanje informacij in pojasnil**

Brigita Petek, sekretarka, tel. (01) 400 79 42, e-pošta: brigita.petek@gov.si

Uradne ure za posredovanje informacij po telefonu in elektronskih medijih ministrstva so vsak ponedeljek, sredo in petek dopoldan od 9. do 12. ure, v sredo pa tudi popoldan od 14. do 16. ure.

1. **Odpiranje vlog in obveščanje o izboru**

Vloge, prispele na javni poziv, odpira pristojna uslužbenka po vrstnem redu prispetja.

Prijavitelji bodo o izidu obravnave vlog obveščeni najpozneje v enem mesecu po obravnavi na Strokovni komisiji za arheološke raziskave.

Ministrstvo bo izbralo predloge po postopku, ki ga določa Pravilnik o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16), v okviru vrednosti, določenih v dokumentaciji tega javnega poziva.

1. **Splošne informacije**

Ministrstvo si pridržuje pravico:

– da odobrenim vlogam zniža predlagani delež sofinanciranja oz. ne sklene pogodbe s prijaviteljem, če se v času od oddaje vloge do sklenitve pogodbe spremenijo pogoji, na osnovi katerih je bila vloga izbrana za sofinanciranje,

– da v primeru spremembe zakonodaje, povezane z javnim pozivom, zahteva od prijavitelja predložitev dodatnih dokazil,

– da se lahko spremeni, odloži ali prekine sofinanciranje, če bodo sredstva proračuna, namenjena kulturi, v času veljavnosti pogodbe o sofinanciranju manjša, kot so bila predvidena ob izboru vloge za sofinanciranje oz. ob podpisu pogodbe,

– da lahko odstopi od pogodbe, če prijavitelj prekorači rok za izvedbo predhodnih arheoloških raziskav.

Izvedba javnega poziva je vezana na proračunske zmožnosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo javnega poziva, je ministrstvo dolžno ukrepati v skladu s spremembami v državnem proračunu oziroma finančnem načrtu ministrstva.

Če se zmanjša obseg sredstev za javni poziv do takšne mere, da ne zagotavlja izpolnitve ciljev javnega poziva, lahko ministrstvo iz tega razloga postopek javnega poziva ustavi, oziroma v primeru že zaključenega izbora vlog zniža obseg sofinanciranja, spremeni ali pa prekine že sklenjene pogodbe o sofinanciranju in izvedbi predhodnih arheoloških raziskav.

1. **Informacije javnega značaja**

Z oddajo vloge se prijavitelj strinja s pogoji javnega poziva in pripadajoče pozivne dokumentacije.

Prijavitelj se s predložitvijo vloge na javni poziv strinja z javno objavo podatkov o odobrenih in izplačanih denarnih sredstvih. Objavljeni bodo osnovni podatki o vlogi in prejemniku finančnih sredstev skladno z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

Varovanje osebnih podatkov bo zagotovljeno v skladu z veljavno zakonodajo. Vsi podatki iz vlog so informacije javnega značaja, razen tistih, ki jih prijavitelj posebej označi, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22; v nadaljnjem besedilu: ZDIJZ), ki niso javno dostopne in tako ne smejo biti razkrite oz. dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelj mora pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo ministrstvo lahko domnevalo, da vloga po stališču prijavitelja ne vsebuje poslovnih skrivnosti, osebnih podatkov in drugih izjem iz 6. člena ZDIJZ.

**Dr. Asta Vrečko**

**MINISTRICA**